Täna lõuna paiku kirjutasin allkirja ka oma viimase suvetöölise "lahkumislehele". Nüüd saan ehk minagi natuke puhkusele mõtlema hakata.    Anatoomilis-spetsiifilised unenäod jätkuvad - täna öösel nägin unes, et mu mustal kassil  tulid küljest ära üks käpp ja pool saba. Sõitsingi siis mööda Eestimaad ringi, käpatu ja poolesabaline kass kastiga kaasas, üritades temaga arstile jõuda. (Aga seiklusi oli tee peal palju, muuhulgas ka kassipoolsed põgenemiskatsed. :))    Edit @ 20.43: Saabusime just äsja Tartust, kus ostsime telgi, 2 matkatooli, 2 magamiskotti ja täispuhutava madratsi minule, hellikule, kes kõva kondist maad magamiseks kehvaks põlgas eelmise suve katsetuse järel. Ühtlasi leidsime ka Võidupüha paraadi peaproovi - täiesti juhuslikult. Päris huvitav oli. Muude hulgas märkasin ka kunagist kursuseõde Tuulikest. Marssis seal naistesalga esirinnas ja hõikas samme lugeda (ning ajas korra ise sellesama sammu sassi ka :P). Nägi teine väga hea välja oma uhke punase juuksepahmakaga. Nagu polekski seda suurt hulka aastaid vahel olnud. (Mina muidugi enam eriti äratuntav välja ei näe ilmselt.)    Mees muidugi, vana vene sõjaväe suurtükiväelane, noris vaeseid nekruteid seal, et mis, kivisid ei loobita,  jalg tuleb ikka kivist üle tõsta (kui mõni seal jalgu lohistades kruusa laiali pritsis).